**Επιστημονικό Τμήμα Παιδιατρικής Φυσικοθεραπείας**

**Παγκόσμια Ημέρα Συνδρόμου Down**

Η 21η Μαρτίου έχει καθιερωθεί από το 2006 ως η ημερομηνία σταθμός για την ευαισθητοποίηση και την ενημέρωση της διεθνούς κοινότητας για το σύνδρομο Down και αντιπροσωπεύει τα αριθμητικά δεδομένα που συνθέτουν το σύνδρομο – τρισωμία 21 , 3ο χρωμόσωμα στο 21ο ζεύγος ( 3.21). Προέρχεται κατά 90-95% από το ωάριο και 5-10% από το σπερματοζωάριο και επηρεάζει περίπου μία στις 600-700 γεννήσεις παιδιών.

Τα παιδιά με σύνδρομο Down αντιμετωπίζουν κινητικές δυσκολίες( χαλαρός μυϊκός τόνος, δυσκολίες στο συντονισμό και το βάδισμα, αδεξιότητα), νοητική υστέρηση, μαθησιακές δυσκολίες και είναι σύνηθες να παρουσιάζουν μια σειρά άλλων ιατρικών προβλημάτων ( καρδιολογικά, όρασης, ακοής, ενδοκρινολογικά) . Γενικά έχουν πιο αργή ανάπτυξη από τα συνομήλικα παιδιά, και εκτός από το ότι περνούν από τα διάφορα αναπτυξιακά στάδια σε μεγαλύτερες ηλικίες, σε σχέση με τα υπόλοιπα παιδιά, παραμένουν σε αυτά μεγαλύτερο χρονικό διάστημα.

Τα άτομα με σύνδρομο Down πρέπει να απολαμβάνουν πλήρη και ίσα δικαιώματα , ως παιδιά και ενήλικες. Αυτό περιλαμβάνει το να έχουν τη δυνατότητα να συμμετέχουν πλήρως στις κοινωνίες που ζουν. Η πραγματικότητα αποδεικνύει ότι η διατήρηση αρνητικών συμπεριφορών και κοινωνικών στάσεων καταλήγει σε διαχωρισμό και διακρίσεις, σε χαμηλές προσδοκίες, αποκλεισμό και απομόνωση των ατόμων με σύνδρομο Down από τους συνομηλίκους τους.   
  
Όταν τα άτομα με σύνδρομο Down έχουν πλήρη πρόσβαση σε θεραπευτικές παρεμβάσεις, όταν τους δίνονται ευκαιρίες να συμμετέχουν στην εκπαίδευση, όταν προωθείται η εργασιακή ενσωμάτωση και η αυτόνομη διαβίωση, με κατάλληλη πάντα υποστήριξη και συνεργασία των επαγγελματιών υγείας , των εκπαιδευτικών, των εργοδοτών και της πολιτείας, δηλαδή του ευρύτερου κοινωνικού συνόλου, τότε τα άτομα γίνονται λειτουργικά μέσα στις κοινωνίες τους.

Οι φυσικοθεραπευτές προσφέροντας υψηλού και εξειδικευμένου επιπέδου αποκαταστασιακές θεραπείες στα άτομα με σύνδρομο Down και υποστήριξη στα ίδια και τις οικογένειές τους στέκονται αρωγοί στις ατομικές τους προσπάθειες και χαιρετίζουν κάθε επιστημονική και κοινωνική αλλαγή που θα οδηγήσει στην πλήρη και ουσιαστική ενσωμάτωση των ατόμων στο ευρύτερο κοινωνικό σύνολο.

Το Επιστημονικό Τμήμα Παιδιατρικής Φυσικοθεραπείας του ΠΣΦ τονίζει τη σημασία της ισότιμης πρόσβασης των ατόμων με σύνδρομο Down στην εξειδικευμένη και σύγχρονη θεραπεία και αποκατάσταση και την απρόσκοπτη συμμετοχή τους στο κοινωνικό πλαίσιο.